KLASA: 034-05/25-01/37

URBROJ: 711-02-02/07-2025-4

Zagreb, 17. ožujka 2025.

 **DRAGUTIN GUZALIĆ**

 **ravnatelj Županijske uprave za upravljanje**

**županijskim i lokalnim cestama Koprivničko-križevačke županije**

**Predmet: mišljenje na zahtjev obveznika Dragutina Guzalića**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 13. ožujka 2025. zaprimilo zahtjev za mišljenjem kojeg je podnio obveznik Dragutin Guzalić, ravnatelj Županijske uprave za upravljanje županijskim i lokalnim cestama Koprivničko-križevačke županije.

Obveznik u zahtjevu navodi da je Županijska uprava za ceste prošle godine provela nekoliko javnih natječaja za prodaju dva rabljena osobna automobila starosti oko deset godina s oko 200.000 prijeđenih kilometara, a za što je imala određene troškove i znatan angažman djelatnika. Jedan automobil, Opel Corsa, uspjeli su prodati za 2.800,00 eura, a za drugi, Opel Astru, se nitko nije niti javio na natječaje (procijenjena vrijednost tog vozila je prije godinu dana bila 4.500,00 eura). S tim u vezi, obveznik traži mišljenje kako slijedi:

- može li Uprava prodati automobil ovlaštenoj autokući "staro za novo" direktno prema novoprocijenjenoj vrijednosti jer ove godine namjeravaju nabaviti jedno novo vozilo za djelatnika,

- može li netko od zaposlenika, ravnatelj ili njihova rodbina dati na natječaju svoju ponudu i u slučaju najbolje ponude kupiti vozilo.

Dalje se navodi da je besmisleno za takva rabljena stara vozila opterećivati Upravu s natječajima koji traju unedogled, a radi se o otpisanim vozilima relativno malih vrijednosti za koja bi možda bio zainteresiran i netko iz Uprave. Od prošle godine je vozilo manje vrijedno i protekom vremena će još manje vrijediti, a postoje i troškovi vozila koje im nužno ne treba, zaposlenika koji se angažiraju, odgovaraju na pozive, gube vrijeme na uzaludan postupak jer ponuditelji uglavnom na kraju i odustaju, a postoje i troškovi objava.

U svrhu davanja potpunog mišljenja, Povjerenstvo je dana 13. ožujka 2025. od obveznika zatražilo podatak ima li Županijska uprava za upravljanje županijskim i lokalnim cestama Koprivničko-križevačke županije zaključen ugovor s autokućom kojoj bi prodala automobil Opel Astra po modelu „staro za novo“, a ako nije zaključen navedeni ugovor, postoje li u tom području druge ovlaštene autokuće, kao i podatak jesu li u financijskom planu navedene Županijske uprave predviđena sredstva za održavanje, zamjenu i popravke voznog parka te nabavu novih vozila.

Obveznik se na navedeno traženje Povjerenstva očitovao dana 14. ožujka 2025. navodeći da Županijska uprava nema zaključen ugovor s autokućom kojoj bi prodala predmetno vozilo, a da je pitanje hipotetski vezano uz takvu mogućnost jer još nije provedena nabava za novo vozilo te da kupnja „staro za novo“ obično postoji u ovlaštenim autokućama prema svim potencijalnim kupcima. Navodi da su, kao javnopravno tijelo, upravitelj javnim cestama te svakodnevno putem ugovornih tvrtki održavaju 823 km cesta, imaju šest službenih vozila koja održavaju i protekom vremena obnavljaju. Za 2025. godinu imaju u financijskom planu planiranu nabavu jednog novog te prodaju dva vozila - jednog koje nisu prodali prošle godine jer nije bilo interesa i zbog čega je i upućen zahtjev za mišljenje, i jednog koje mijenjaju novim u 2025. te se i tu može dogoditi da se na javnom natječaju otegne prodaja.

Povodom navedenog zahtjeva obveznika, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 75. sjednici održanoj 17. ožujka 2025. je obvezniku dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica, koje vodi i ustrojava, kao i uvidom u sudski registar Trgovačkog suda u Bjelovaru utvrdilo da Dragutin Guzalić profesionalno obnaša dužnost ravnatelja ustanove Županijske uprave za upravljanje županijskim i lokalnim cestama Koprivničko-križevačke županije od 27. rujna 2013. godine, dok je uvidom u navedeni sudski registar utvrđeno da je osnivač te ustanove Koprivničko-križevačka županija.

Člankom 3. stavkom 1. točkom 62. ZSSI-a propisano je da su ravnatelji županijskih uprava za ceste obveznici u smislu toga Zakona, pa je stoga Dragutin Guzalić, povodom obnašanja dužnosti ravnatelja predmetne Županijske uprave za ceste, stupanjem na snagu ZSSI-a 25. prosinca 2021. postao obveznikom toga Zakona te je dužan postupati u skladu s njegovim odredbama.

Povjerenstvo je uvidom u objavljeni Plan nabave predmetne ustanove za 2024. godinu utvrdilo da je pod evidencijskim brojem IZ-08-2024 zaveden predmet jednostavne nabave osobnog automobila procijenjene vrijednosti od 15.000,00 eura, s planiranim početkom postupka u 1. kvartalu 2024. godine, a koji je postupak, na dan davanja ovog mišljenja, još uvijek u fazi planiranja.

Člankom 23. stavkom 1. Statuta Županijske uprave za upravljanje županijskim i lokalnim cestama Koprivničko-križevačke županije od 12. listopada 2023. (u daljnjem tekstu: Statut) propisano je da je voditelj Uprave za ceste ravnatelj, koji sukladno članku 24. Statuta, između ostaloga, organizira te vodi rad i poslovanje Uprave za ceste, predstavlja i zastupa Upravu za ceste u pravnom prometu, poduzima sve pravne radnje u ime i za račun Uprave za ceste, daje pismenu punomoć drugoj osobi za zastupanje u pravnom prometu, zastupa Upravu za ceste u svim postupcima pred sudovima, upravnim i drugim državnim tijelima te pravnim osobama s javnim ovlastima te obavlja i druge poslove koji su potrebni za rad i funkcioniranje Uprave za ceste.

Odredbom članka 32. stavka 1. Statuta određeno je da Uprava za ceste ne može bez prethodne suglasnosti Županijske skupštine stjecati, opterećivati ili raspolagati nekretninama u njenom vlasništvu, dok je za druga raspolaganja imovinom iznad iznosa od 13.272,28 eura do 66.361,40 eura potrebna suglasnost Upravnog vijeća, a iznad tog iznosa prethodna suglasnost Županijske skupštine.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, dok je stavkom 2. propisano da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), odnosno kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Odredbom članka 5. stavka 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je točkom 6. propisano da su povezane osobe članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je stavkom 2. propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavkom 3. propisano je da obveznici ne smiju koristiti javnu dužnost za osobni probitak ili probitak osobe koja je s njima povezana, kao i da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost, dok je stavkom 4. propisano da građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

Odredbom članka 9. stavka 1. ZSSI-a propisano je da je obveznik, ako se pojave okolnosti koje se mogu definirati kao potencijalni sukob interesa, dužan deklarirati ga na odgovarajući način i razriješiti tako da zaštiti javni interes, dok je stavkom 2. propisano da će se obveznik, ako nije drukčije propisano zakonom, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba, odnosno poslodavaca kod kojih je bio u radnom odnosu u posljednje dvije godine prije stupanja na dužnost.

U odnosu na dio zahtjeva obveznika koji se odnosi na prodaju vozila Opel Astra u vlasništvu Županijske uprave za ceste autokući po modelu „staro za novo“, Povjerenstvo navodi da se radi o komercijalnoj ponudi koju uobičajeno nude autokuće prilikom kupnje novog vozila, pri čemu se prodajna cijena novog vozila umanjuje za procijenjenu vrijednost otkupljenog vozila. Stoga nema zapreke da Županijska uprava za ceste od odabrane autokuće zatraži ponudu za novo vozilo po modelu „staro za novo“ unutar koje će ponude autokuća od navedene Uprave otkupiti vozilo Opel Astra po procijenjenoj vrijednosti te da se kupoprodaja novog vozila po tom modelu i realizira, a za što su i predviđena sredstva u financijskom planu predmetne ustanove.

Nadalje, Povjerenstvo navodi da nema zapreke da zaposlenici Županijske uprave za ceste, ravnatelj ili njihova rodbina sudjeluju kao ponuditelji na javnom natječaju za prodaju vozila Opel Astra u vlasništvu navedene ustanove te da, u slučaju najpovoljnije (najviše) ponude, od te ustanove i kupe predmetno vozilo.

Međutim, u cilju učinkovitog izbjegavanja sukoba interesa, očuvanja integriteta i vjerodostojnosti obveznika te otklanjanja svake sumnje da je svoj položaj obveznika na bilo koji način iskoristio radi ostvarivanja svojih privatnih interesa ili privatnih interesa povezanih osoba, obveznik Dragutin Guzalić se upućuje da obavijesti Upravno vijeće Županijske uprave za ceste o činjenici da je ponudu za kupnju predmetnog vozila dao on, član njegove obitelji i/ili druga osoba povezana s obveznikom u smislu članka 5. stavka 1. točke 6. ZSSI-a te da o tome obavijesti i javnost deklariranjem te okolnosti na mrežnim stranicama Županijske uprave za ceste. Nadalje, obveznik se upućuje da se u tom slučaju u cijelosti izuzme iz poduzimanja svih radnji vezanih uz provedbu javnog natječaja za prodaju predmetnog vozila, uključujući raspisivanje natječaja, rad Komisije za provedbu natječaja, donošenje i potpisivanje odluke o prodaji predmetnog vozila odabranom ponuditelju, sklapanje ugovora o kupoprodaji vozila s odabranim ponuditeljem i slično, a da za navedeno ovlasti drugog zaposlenika Županijske uprave za ceste (npr. voditelja, suradnika ili slično) u smislu članka 9. ZSSI-a koji nije podnio ponudu na natječaj, pa čak i ako ponuda ravnatelja, člana njegove obitelji i/ili druge osobe povezane s obveznikom ne bude odabrana kao najpovoljnija. U slučaju da ponuda navedenih ponuditelja bude odabrana kao najpovoljnija, obveznik se upućuje i tu činjenicu deklarirati javnosti objavom na mrežnim stranicama ustanove.

Isto tako, Povjerenstvo upućuje da, u slučaju da obveznik, član njegove obitelji i/ili s njime povezana osoba te drugi ponuditelj podnesu jednake ponude kao najpovoljnije, prednost odnosno pravo prvenstva ostvari drugi ponuditelj.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Dragutin Guzalić, elektroničkom poštom
2. Objava na mrežnim stranicama Povjerenstva
3. Pismohrana